**Un început de an în doi**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Îmi bate-n geam doar câte-un fulg răzleț,

E iarna la jumate, nu-i zăpadă

Să-mi scriu pe ea colindele citeț

Ori să mă bat cu bulgări în ogradă.

Mai rup din calendarul vechi un an,

Pornesc la drum în noul an cu tine,

Pe-aleea noastră-așteptă un castan

Să ne-nvelească visul în stamine.

E cerul ca de toamnă, plumburiu,

La streșini curge câte-un fir de apă,

Mă-ncearc-atâtea nostalgii, nu știu

De anul ce-a venit o să le-ncapă.

- Începe, ca o glumă noul an,

Cu primăveri... Gerar e dus departe,

Îţi scriu poveşti pe coli de porţelan,

Mă tem de timp, de viaţă şi de moarte,

Dar te urmez, habar nu am de când

Cu tine-ncepe cartea vieţii mele,

Prefaţa mea şi fiecare rând.

Am fost cândva destine paralele?

Şi dacă nu te-aş fi găsit atunci,

În iarn-aceea rece, blestemată,

Aş fi-ncălcat o mie de porunci

Să te trăiesc, iubind măcar o dată.

Ioan Grigoraș Liliana Trif